Meeste kossoorte kos jou meerDie meeste kossoorte jaag jou nou meer uit die sak. (Foto: Maroela Media) Suid-Afrikaners wat die kostafels dié Kersfees wil laat kreun, gaan hul sente mooi moet omdraai. Statistieke Suid-Afrika (StatsSA) het Woensdag bekend gemaak verbruikersinflasie is op die hoogste vlak in sewe maande. Die oorhoofse inflasiekoers staan op 3,3%. Inflasie in die kategorie vir kos en nie-alkoholiese drankies het tussen September en Oktober met 1,4% toegeneem, ŉ jaarlikse styging van 5,4%. StatsSA sê dit is die grootste jaarlikse styging in dié kategorie sedert September 2017 toe die land net uit ŉ uitmergelende droogte gekom het. Kos en nie-alkoholiese drankies was die grootste bydraers tot die 0,3% maandelikse styging in verbruikersinflasie in Oktober en is die tweede grootste bydraer tot die jaarlikse koers van 3,3%. Die grootste jaarlikse prysstygings was vir vrugte (13,9%), olie en vette (9,7%), suiker, lekkers en nagereg (9,7%), asook melk, eiers en kaas (6,5%). Alle kategorieë kos – met die uitsondering van brood en graankos – het met meer as die oorhoofse inflasiekoers gestyg. Die prys van vleis het gemiddeld met 6% toegeneem. Volroom-langlewemelk is nou 8,1% duurder as ŉ jaar gelede, terwyl die prys van suiker die afgelope jaar met 13,9% toegeneem het. Swart tee kos nou net-net meer as 10% duurder as ŉ jaar gelede, terwyl rooibostee minstens stadiger duurder geword het. Rooibostee is steeds met 3,3% duurder as ŉ jaar gelede. Die prys van ŉ sakkie rooibostee beloop gemiddeld 57c, terwyl ŉ sakkie swart tee gemiddeld 35c per sakkie kos. Dit is ook duurder om water vir daardie koppie tee te kook. StatsSA sê munisipale water- en elektrisiteitsrekeninge het sedert Julie met 6% toegeneem.